Status quo in bedryf móét ontwrig word | Netwerk24
Status quo in bedryf móét ontwrig word
Deur Tony Clarke 21 Julie 2018 05:00
Eiendomsagente moet daarvan vergeet om dinge net te doen op die wyse waaraan hulle nog altyd gewoond was, skryf Tony Clarke van die Rawson Property Group. Die tyd vir verandering het aangebreek.
Daar is nog te veel Suid-Afrikaanse eiendomsagente wat in die verlede vasgevang is en steeds dieselfde soort diens op dieselfde wyse lewer as wat agente al 50 jaar doen.
Dit is hoog tyd dat ons die status quo ontwrig.
Deur sake op die ou tradisionele en duur manier te doen, faal ons bedryf – 'n multimiljardrandse bedryf – daarin om ons waarde oor te dra.
Ons moet dus nie verras wees as nuwelinge kom en die wyse waarop ons dinge doen, begin ontwrig nie.
Hulle trek bloot net voordeel uit die gapings wat ons self skep deur nie die veranderende eiendomslandskap aan te gryp nie.
Ek glo dat tegnologie hoofsaaklik vir die veranderinge in die eiendomsbedryf verantwoordelik is. Dit het baie van die aspekte van die tradisionele eiendomsagent se rol vereenvoudig en verbruikers tot meer eiendomsinligting as ooit te vore toegang gegee.
As ons na die tradisionele model kyk, was die eiendomsagent se rol om kopers en verkopers met mekaar te verbind en betroubare inligting en advies aan al twee partye te verskaf.
Baie van dié rolle word deesdae deur tegnologie in die vorm van aanlyn eiendomsplatforms en die internet vervul.
Daarom glo ek dat kopers en verkopers deesdae die volste reg het om te verwag dat agente meer as net die basiese moet doen vir die kommissie wat hulle die agent betaal.
Dít is egter nie 'n bedreiging vir die bedryf nie, maar eerder 'n opwindende geleentheid om die bedryf verder te ontwikkel en uit te brei.
Daar is 'n fundamentele kopskuif wat moet plaasvind. Dit is nie genoeg om nét 'n agent of verkoopspersoon te wees, of jou werk bloot nét vir die kommissie te doen nie. Die eiendomsagent van vandag moet 'n betroubare adviseur en langtermynkonsultant wees wat waarde toevoeg op elke punt van die kliënt se eiendomsreis – nie net wanneer die persoon koop of verkoop nie.
'n Belangrike deel van dié moderne benadering tot eiendomsdienste is om die massas inligting op die internet te interpreteer, en kopers, verkopers en huiseienaars te help om dié inligting op die doeltreffendste wyse toe te pas.
Jy kan werklik oorlaai word deur inligting op die internet, en dit is soms moeilik om te onderskei wat feite en wat menings is én wat op jou spesifieke omstandighede van toepassing is.
Só kan hulle verkopers en kopers help om van die heel eerste dag af beter besluite te neem.
Eiendomsadvies alleen is nie net voordelig nie, maar só ook deurlopende opleiding, uiters goeie onderhandelingsvaardighede en spanwerk. Dít bied alles 'n mededingende voordeel, maar slegs as die agent bereid is om ten volle van dié vaardighede en hulpbronne gebruik te maak.